Document ID: /roh_data/filtered/fineweb-2-filterrobots_roh.jsonl.gz/33010

La reelecziun dal procuratur public general, Michael Lauber vegn spustada sin la sessiun d'atun. La cumissiun da dretgira da l'Assamblea federala ha decidì unanim da spustar la tractanda. Previs era la reelecziun en la sessiun da stad.
Nagina recumandaziun per ina reelecziun
Ina recumandaziun a la cumissiun da la dretgira per ina reelecziun da Lauber u ses substituts Ruedi Montanari e Jacques Rayroud n'ha la GPB betg dà. Els na vesan dentant nagin motiv da metter en dumonda la qualificaziun professiunala u persunala da las persunas numnadas.
Cunter Lauber marscha ina procedura disciplinara. Raschun per spustar l'elecziun èn inscunters informals cun il schef da la Fifa, Gianni Infantino. I vegn er investigà perquai ch'el haja violà il secret d'uffizi.
RR novitads 20:00